b"\n_START_ARTICLE_\nLliter\xc3\xa0 (Tauriny\xc3\xa0)\n_START_SECTION_\nTerme de Tauriny\xc3\xa0\n_START_PARAGRAPH_\nEl riu es forma en un estanyol al fons de la vall dessota del Canig\xc3\xb3, a l'est del cim, a l'extrem sud-oest de les Costes de Sant Jaume. Des d'aquell lloc davalla cap al nord-oest, en un tra\xc3\xa7at tortu\xc3\xb3s per l'orografia dels vessants septentrionals del Canig\xc3\xb3, i travessa el Clot dels Estanyols. Quan passa, al cap de poc, per la Ja\xc3\xa7a dels Cortalets, rep per la dreta el Canal dels Cortalets, i comen\xc3\xa7a a rebre tot de canals -els torrents hi reben aquest nom. Alternant-se, per la dreta s'hi troben el Canal dels Belitres, el de la Font de les Sordes, el de les Sordes, el del Davant del Prat, el de Sant Joan, el del Prat, amb el de les Truges, el de les Bigues, el de Pontarrons, el de l'Hort, el de l'Avellanosa, el del Cabrer, el Canal Verd, el dels Barejos, el del Batlle, el de la Cigalota, el de la Baga, el de l'Escala de l'\xc3\x93s, el dels Gr\xc3\xa8vols, el de Carrer Blanc, el dels Estellers, el de la Canaleta, el de Pere Oliva, el de la Lloera, el del Ramat, el del Salt de l'Aigua, el de Jual, i el del Mol\xc3\xad, moment en qu\xc3\xa8 passa pel costat de llevant del poble de Tauriny\xc3\xa0._NEWLINE_Superat aquest poble, els afluents de la Lliter\xc3\xa0 reben el nom de c\xc3\xb2rrecs. Al nord seu, hi aflueix per l'esquerra el C\xc3\xb2rrec de Vall Panera, que articula la vall d'aquest nom, que passa a ponent del poble. El c\xc3\xb2rrec de Vall Panera hi aporta tot de c\xc3\xb2rrecs, que rep al llarg del seu recorregut. Despr\xc3\xa9s, aflueixen en la Lliter\xc3\xa0 els c\xc3\xb2rrecs de Feixans, de la Torre de Corts, i tot seguit entra en el terme de Codalet.\n_START_SECTION_\nTerme de Codalet\n_START_PARAGRAPH_\nLa Lliter\xc3\xa0 entra en el terme de Codalet just despr\xc3\xa9s d'on hi hagu\xc3\xa9 les Torres de Bercer, en el lloc on aflueix per la dreta el C\xc3\xb2rrec de la Coma de l'Ocell i el Rec de Boera travessa el riu. Al cap de poc deixa a la dreta la capella de Sant Pere de Cuix\xc3\xa0 i de seguida despr\xc3\xa9s el monestir de Sant Miquel de Cuix\xc3\xa0, tots dos a una certa dist\xc3\xa0ncia i m\xc3\xa9s enlairats que el riu. Descriu un ample revolt cap a ponent a l'entorn del monestir, i poc despr\xc3\xa9s deixa a l'esquerra els masos Vernis i Rafart, alhora que la carretera de Tauriny\xc3\xa0, la D - 27. La Lentill\xc3\xa0 marca un parell de meandres tancats a la zona plana que travessa en aquell lloc, i deixa a la dreta el Cementiri de Codalet i tot seguit les cases m\xc3\xa9s a l'oest del poble de Codalet.\n_START_SECTION_\nL\xc3\xadmit dels termes de Codalet i de Prada\n_START_PARAGRAPH_\nJust a l'extrem de ponent del poble de Codalet la Lentill\xc3\xa0 empr\xc3\xa8n el darrer tram del seu recorregut, en el qual fa de termenal entre les comunes de Codalet i de Prada. Travessa per sota de la via del ferrocarril i s'adre\xc3\xa7a cap a la Tet deixant a la dreta, a Prada, la partida de la Ribereta i a l'esquerra, a Codalet, la de Lentill\xc3\xa0."